
Képalkotó vizsgálattal összefüggő szorongást csökkentő technikák kidolgozása

Célkitűzés:
Kutatásom témájának kiválasztása azon a szándékomon alapszik, hogy segítsek a betegeknek kellemesebbé tenni egy MRI vizsgálatot, illetve hogy oldjam azt a feszültséget és szorongást, amit magam is többször tapasztaltam. Ezen kívül a dolgozók munkáját is megszeretném könnyíteni azáltal, hogy e negatív élményekből származó mozgási műtermékeket megelőzzem.
Adatok és Módszerek:
A vizsgálatok a Kaposvári Egyetem Egészségügyi Centrumában történtek 2014 márciusában. Kutatásom longitudinális típusú, mely során az MRI vizsgálatra érkező betegeket figyeltem meg. 45 embert kérdeztem meg, hogy részt venne-e a kutatásomban. A beválasztási kritériumok a következőek voltak: MRI vizsgálatra érkező felnőtt korú páciensek, akik beleegyeznek a részvételbe. Kizárási kritériumok: fertőző beteg, halláskárosult beteg. Így a mintába 40 ember került be. A résztvevőket két csoportra osztottuk, kontrollra és esetre. Mindkét csoport vérnyomását/pulzusát megmértem, és kérdőíveket töltettem ki velük vizsgálat előtt és után úgy, hogy az eset csoport zenét hallgatott a vizsgálat során. Két kérdőívet alkalmaztam: standardizált STAI tesztet és egy általam készített tesztet. Az adatok statisztikai feldolgozásához f-próbát, párosított T-próbát és két mintás T-próbát alkalmaztam.
Eredmények:
Sem az eset sem a kontroll csoport vitális paramétereit nem befolyásolta jelentősen az MRI vizsgálat (p>0.05). Az eset csoport STAI értékei nem mutattak jelentős eltérést a kontroll csoporttól (p>0.05), azonban saját magukhoz viszonyítva colt eltérés (p<0.05).
Következtetések:
Arra a következtetésre jutottam, hogy a zene nyugtató hatása nem befolyásolja jelentősen a vérnyomást és a pulzust, azonban a betegek szorongását csökkenti ezáltal megkönnyítve nekik a vizsgálatot.

